তেহট্টে শুটআউট, গুলিবিদ্ধ তৃণমূল কর্মী

নদিয়া: ফের শুটআউট (Shootout), তেহট্টে (Tehatta) গুলিবিদ্ধ তৃণমূল কর্মী (TMC Worker)। অভিযোগের তির সিপিএমের দিকে। যদি তাদের বিরুদ্ধে ওঠা সব অভিযোগ অস্বীকার করেছে সিপিএম। পাল্টা গুলিবিদ্ধ ব্যক্তি জমি মাফিয়া বলে দাবি তৃণমূলেরই বিধায়কের। জমি বিবাদের জেরে দুষ্কৃতিদের গুলিতে জখম হয়েছেন ওই ব্যক্তি। শুক্রবার রাতে ঘটনাটি ঘটেছে তেহট্টের দেবনাথপুরে। রক্তাক্ত অবস্থায় ওই ব্যক্তি ভর্তি রয়েছেন নদিয়ার (Nadia) শক্তিনগর মহকুমা হাসপাতালে (Saktinagar District Hospital)। আহতের পরিবারের পক্ষ থেকে তেহট্ট থানায় ৮ জনের বিরুদ্ধে লিখিত অভিযোগ দায়ের করা হয়েছে। ঘটনায় একজনকে গ্রেফতার করেছে পুলিশ।

আরও পড়ুন: সন্দেশখালিতে রাজ্য শিশু অধিকার সুরক্ষা কমিশন

আক্রান্ত ব্যক্তির নাম গোপাল সরকার। তার বাড়ি ওই এলাকাতেই। জানা গিয়েছে, ওই ব্যক্তি তৃণমূল কর্মী। ওই এলাকার বেশকিছু সিপিএমের আশ্রিত দুষ্কৃতি তার জমি জবর দখল করার চেষ্টা করছিল। তার জমির ফসল নষ্ট করে দিচ্ছিল। সেই কারণেই শুক্রবার সন্ধ্যায় তিনি জমি পাহারা দিচ্ছেলেন। অভিযোগ, সেই সময় এলাকার কয়েকজন সিপিএমের আশ্রিত দুষ্কৃতি তার উপর হামলা চালায়। তাঁকে লক্ষ্য করে তিন রাউন্ড গুলি ছোড়ে। একটি গুলি তার ডান হাতে লাগে। পরিবারের লোকজন তাকে উদ্ধার করে তেহট্ট মহকুমা হাসপাতালে নিয়ে যায়, সেখানে থেকে শক্তিনগর জেলা হাসপাতালে স্থানান্তর করা হয়। খবর পেয়ে ঘটনার তদন্ত শুরু করেছে তেহট্ট থানার পুলিশ। পুলিশের প্রাথমিক অনুমান গোপাল সরকার এলাকার একজন জমি কারবারী। সেই ঘটনা থেকেও গুলি চালানোর ঘটনা ঘটে থাকতে পারে।

আরও পড়ুন : কারার ওই লৌহকপাট, ভেঙে ফেল কররে লোপাট (পর্ব-৩)

আহত ব্যক্তি নিজেকে তৃণমূল কর্মী বলে দাবি করলেও তেহট্টের বিধায়ক তাপস সাহার দাবি, তিনি জমি মাফিয়া। বহু লোকের জমি অবৈধভাবে আত্মসাৎ করেছে, সরকারি জমি জবরদখল করেছে। অনেকের টাকাও আত্মসাৎ করেছে। জনরোষ থেকে বাঁচতে আক্রান্ত হওয়ার নাটক করে থাকতে পারে। এর সঙ্গে সিপিআইএমের কোনও যোগ নেই।